b'\n_START_ARTICLE_\nGunvor Galtung Haavik\n_START_SECTION_\nBakgrunn\n_START_PARAGRAPH_\nGunvor Galtung Haavik var datter av Jan Janson Haavik (1879-1953) og Sigrid Anna Haavik f. Reitan (1883-1969). Hun vokste opp i Odda, der faren hennes var distriktslege og moren var jordmor.  Navnet Galtung er ikke hennes slektsnavn eller mellomnavn, men hennes d\xc3\xb8penavn (fornavn)._NEWLINE_I \xc3\xa5rene 1932\xe2\x80\x931933 studerte hun medisin ved Det kgl. Frederiks universitet i Oslo. Hun ga opp medisinstudiet og utdannet seg som sykepleier ved Norske Kvinners Sanitetsforening sin sykepleieskole i Oslo. _NEWLINE_Allerede i 1930-\xc3\xa5rene ble hun fascinert av russisk kultur og historie, og hun l\xc3\xa6rte seg spr\xc3\xa5ket av en eldre russisk emigrant og kunstner. _NEWLINE_Haavik arbeidet ved sykehusene i B\xc3\xa6rum, Odda og Oslo, og i krigs\xc3\xa5rene ved sykehuset i Bod\xc3\xb8, hvor hun gjennom sitt arbeide kom i kontakt med russiske krigsfanger. Hun forelsket seg i \xc3\xa9n av dem, Vladimir Kozlov. _NEWLINE_Under frigj\xc3\xb8ringen var hun med som tolk i en gruppe ledet av major Leiv Kreyberg i Forsvarets sanitet, som ledet frigj\xc3\xb8ringen av de allierte krigsfangene i Nord-Norge. Gunnar Fougner var ogs\xc3\xa5 med i gruppen som fotograf. Bilder som ble brukt i pressen av Gunvor Galtung Haaviks arbeide som tolk i fangeleirene i forbindelse med rettssaken mot henne var tatt av Fougner._NEWLINE_I 1946 ble hun ansatt som sekret\xc3\xa6r og tolk i Utenriksdepartementet. Hun s\xc3\xb8kte stillingen angivelig fordi hun hadde l\xc3\xa6rt seg russisk i 1930-\xc3\xa5rene gjennom kontakt med en russisk flyktning i Norge. Hun \xc3\xb8nsket \xc3\xa5 opprettholde og videreutvikle sine russiskkunnskaper.\n_START_SECTION_\nSovjetisk spion\n_START_PARAGRAPH_\nI 1947 begynte hun som fullmektig ved den norske ambassaden i Moskva. Hun opps\xc3\xb8kte snart sin russiske kj\xc3\xa6reste. Det viste seg at Kozlov hadde stiftet familie alt f\xc3\xb8r de to hadde m\xc3\xb8ttes. Til tross for skuffelsen \xc3\xb8nsket hun fortsatt \xc3\xa5 m\xc3\xb8te ham. KGB s\xc3\xa5 raskt muligheten til \xc3\xa5 utnytte forholdet. De vervet henne som spion ved \xc3\xa5 true med \xc3\xa5 r\xc3\xb8pe forholdet for norske myndigheter. Slike forhold var strengt ulovlige p\xc3\xa5 den tiden. Sovjetisk etterretning gav Kozlov og Haavik kodenavnene \xc2\xabViking\xc2\xbb og \xc2\xabVika\xc2\xbb._NEWLINE_Etter \xc3\xa5tte \xc3\xa5r i Moskva \xc3\xb8nsket hun \xc3\xa5 reise tilbake til Norge og ble overflyttet til en stilling i Utenriksdepartementet i 1955. _NEWLINE_Haavik var godt likt og vel betrodd av sine overordnede i Moskva. S\xc3\xa5 betrodd at hun ble overlatt kur\xc3\xa9rposten for \xc3\xa5 forhindre at den kom i KGBs hender, men hjemme i sin leilighet i Moskva lot hun KGB \xc3\xa5pne den hemmelige korrespondansen. _NEWLINE_Norske myndigheter ble klar over at russerne hadde en spion ved ambassaden i Moskva, men feilidentifiserte vedkommende. Feil person ble arrestert og fikk livet \xc3\xb8delagt. Ingeborg Lygren var kvinnen som tok over jobben etter Gunvor Haavik p\xc3\xa5 ambassaden i Moskva i 1955. I 1965 ble hun arrestert. En sovjetisk avhopper visste at sekret\xc3\xa6ren til Norges ambassad\xc3\xb8r var spion, men han forvekslet henne med Ingeborg Lygren. Slik fikk ogs\xc3\xa5 Haavik holde p\xc3\xa5 i over ti \xc3\xa5r til med sin virksomhet for KGB. _NEWLINE_I 22 \xc3\xa5r, frem til hun ble arrestert av norsk sikkerhetspoliti ved Br\xc3\xa5ten holdeplass p\xc3\xa5 Ekebergbanen den 27. januar 1977, hadde hun jevnlig kontakt med sine russiske f\xc3\xb8ringsoffiserer. Gennadij Titov var mistenkt for \xc3\xa5 v\xc3\xa6re en slik kontakt. Han ble senere utvist av Norge p\xc3\xa5 livstid._NEWLINE_\xc3\x98konomiske motiver var neppe utslagsgivende for Haavik. For sine mange\xc3\xa5rige tjenester for den sovjetiske staten mottok hun imidlertid betydelige pengebel\xc3\xb8p og ble ogs\xc3\xa5 i hemmelighet tildelt den sovjetiske Ordenen folkenes vennskap._NEWLINE_Rettssaken mot henne, som var berammet til \xc3\xa5 starte den 14. november 1977, ble avlyst da Haavik d\xc3\xb8de av hjertesvikt i Drammen kretsfengsel. Tiltalen var landsforr\xc3\xa6deri og spionasje. Forbrytelsene hun var tiltalt for, hadde en strafferamme p\xc3\xa5 21 \xc3\xa5rs fengsel.\n_START_SECTION_\nFilm\n_START_PARAGRAPH_\nI 2008 kom Knut Erik Jensens filmatisering, Iskyss basert p\xc3\xa5 Alf R. Jacobsens bok med samme navn som omhandler Haavik og hennes historie. Jensen har ogs\xc3\xa5 tidligere, i 1994, laget en kortfilm om Haaviks liv, Min kj\xc3\xa6re venn.'